CIX.  Abbati Siegburgensi scribit ut vel ipse afferat vel mittat testimonia ad id necessaria, quod saepe petierit, ut Anno, monasterii patronus, sanctus declararetur. Monet ut nuntio hanc epistolam perferenti aliquod honestum beneficium ecclesiasticum tribuat.   (Signiae, Jun. 24.) [LACOMBLET,  Urkund.,  I, 343.] CX.  Ecclesiae S. Aniani Aurelianensis protectionem suscipit bonaque confirmat.   (Signiae, Jun. 24.) [  Antiquités de Saint-Aignan d' Orléans,  Pr., p. 118.]
Author: Lucius III

LUCIUS episcopus, servus servorum Dei, dilectis filiis CADURCO decano ecclesiae S. Aniani Aurelianensis, ejusque fratribus, tam praesentibus quam futuris, canonice substituendis, in perpetuum.

Cum omnium Ecclesiarum attentam curam et sollicitudinem ex injuncto nobis a Deo apostolatus officio gerere debeamus, de illis tamen praecipue nos oportet esse sollicitos quae ad jus et proprietatem sacrosanctae Romanae Ecclesiae specialius pertinere noscuntur, et de apostolicae sedis protectione ampliori devotione confidunt. Et ne quorumlibet hominum in bonis seu etiam in dignitatibus temerariis ausibus fatigentur, auctoritatis nostrae suffragio eas convenit pariter communiri. Ideoque, dilecti in Domino filii, vestris justis postulationibus clementer annuimus, et, ad exemplar felicis recordationis Alexandri papae praedecessoris nostri, praefatam Sancti Aniani ecclesiam, in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones et quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Villam videlicet de Sentiliaco cum ecclesia, villam de Rum cum ecclesia, vi Iam de Tilliaco cum ecclesia, ecclesiam de Chalo et villam de Arthenaio, a charissima in Christo filia nostra Alizia, illustri Francorum regina, vobis communicatam, pro villa de Chalo in ea libertate et immunitate tuendam in qua bonae memoriae Ludovicus, quondam illustris Francorum rex, quemadmodum in ejus scripto continetur authentico, eam noscitur habuisse; medietatem quoque proventuum tam in minutis decimis quam in oblationibus et omnibus beneficiis vivorum et mortuorum in praedicta ecclesia de Chalo, juxta quod vobis olim concessum est a venerabili fratre nostro W. Senonensi, nunc vero Remensi archiepiscopo Sanctae Sabinae cardinali, apostolicae sedis legato, ut in ejus scripto authentico redactum est, eo tamen tenore quod si plures in eadem villa parochiales ecclesiae constructae fuerint, in omnibus quae ibidem surrexerint, id juris habeatis quod in praedicta ecclesia habuisse noscimini, et habere; villam de Herbiliaco cum ecclesia et omnibus decimis et pertinentiis suis; ecclesiam Sancti Aniani veteris quae Capella vocatur, et ecclesiam Sancti Germani infra muros civitatis; quidquid habetis in villa de Fonteneto, et ecclesiam ejusdem villae cum decimis et aliis redditibus ad jus vestrum pertinentibus; aquam Ligeris a muro veteris civitatis usque ad Sanctum Lupum, et molendina omnia quae in eadem aqua habetis cum piscat onibus suis; quidquid habetis ultra Ligerim et in Secalonia, quidquid habetis in Gastineio, villam de Bardeziaco cum omnibus pertinentiis suis, quidquid habetis in foresta quae Boloma dicitur, et villam de Cazeliis, quidquid pertinet ad Majoriam de Jarria et villam de Seteis. In supradictis vero parochialibus ecclesiis, videlicet de Sentiliaco, de Ruem, de Tiliaco, de Fonteneio, de Centolio, de Herbiliaco, de Chalo, quas tenetis, presbyteros eligatis et episcopis praesentetis; quibus, si idonei fuerint, episcopi curam animarum absque venalitate committant, ut de plebis quidem cura eis respondeant, pro rebus vero temporalibus debitam vobis obedientiam et consuetam subjectionem exhibeant. In reliquis vero duabus ecclesiis, videlicet S. Aniani et S. Germani, et ad servitium altaris Crucifixi ecclesiae Sancti Aniani libere et absque alicujus contradictione et praesentatione, sicut hactenus, ita et deinceps liceat vobis substituere sacerdotes. Liceat etiam vobis in parochialibus vestris vacantibus, uti consuetum est et ab antiquis hactenus temporibus observatum, ponere sacerdotes ad succursum, qui, donec conveneritis in personas idoneas quae institui debeant in eis, omnipotenti Deo famulentur. Ferias praeterea in duabus solemnitatibus beati Aniani, ad luminaria ejusdem ecclesiae concinnanda, tam a bonae memoriae Ludovico illustri rege Francorum quam a Joanne quondam Aurelianensi episcopo vobis et ecclesiae vestrae concessas, et scripti sui munimine roboratas, quemadmodum in eorum scriptis authenticis continetur, auctoritate apostolica confirmamus. Nihilominus praesenti decreto in perpetuum mansuro statuimus ut duae praebendae et annuales canonicorum, quocunque modo praebendae mutentur, officio confrariae permaneant. Vineas insuper et omnia quae praefatae confrariae collata sunt, vobis et per vos ipsi confrariae, prout communi assensu capituli statutum est et scripto firmatum, apostolicae sedis munimine roboramus, et constitutionem illam ratam et inconvulsam futuris temporibus decernimus permanere. Chrisma vero, oleum sanctum, consecrationes altarium seu basilicarum, ordinationes canonicorum seu clericorum vestrorum qui ad sacros ordines fuerint promovendi, a dioecesano suscipietis episcopo, siquidem catholicus fuerit et gratiam apostolicae sedis habuerit, et ea gratis et absque pecunia vel exactione aliqua vobis voluerit exhibere; alioquin ad quemcunque malueritis antistitem recurrite, qui nostra fultus auctoritate, quod postulatur indulgeat. Praeterea, omnes libertates seu etiam immunitates ac regias consuetudines a Francorum regibus vobis et ecclesiae vestrae indultas et scripti sui munimine roboratas auctoritate apostolica confirmamus et illibatas statuimus perpetuo permanere. Sancimus quoque et praesenti decreto statuimus ut nulli archiepiscopo vel episcopo seu cuilibet personae commissam vobis ecclesiam, vel vos aut clericos chori vestri, nisi Romano pontifici vel legato ejus, aut etiam de speciali mandato apostolicae sedis, excommunicare, seu a divinis officiis interdicere aut suspendere liceat. Prohibemus insuper ut nulli ecclesiasticae vel cujuscunque ordinis personae fas sit indebitas exactiones ecclesiis vestris aut capellis, aut sacerdotibus earum imponere. Decernimus ergo ut nulli omnino, etc. Ego Lucius catholicae Ecclesiae episcopus. Ego Theodinus Portuensis et Sanctae Rufinae episcopus. Ego Henricus Albanensis episcopus. Ego Petrus cardinalis Sanctae Susannae. Ego Vivianus Sancti Stephani in Coelio-Monte presbyt. cardinalis. Ego Laborans presb. cardinalis Sanctae Mariae trans Tiberim tit. Calixti. Ego Pandus presb. card. tit. Basilicae XII Apostolorum. Ego Ardicio diac. card. Sancti Theodori. Ego Gratianus Sanctorum Cosmae et Damiani diac. cardinalis. Ego Gerardus S. Adriani diac. cardinalis. Ego Soffredus diac. card. S. Mariae in Via Lata. Ego Albinus diac. card. S. Mariae Novae. Datum Segniae, per manum Alberti Sanctae Romanae Ecclesiae presbyteri cardinalis et cancellarii, VIII Kal. Julii, indict. I, Incarnationis Dominicae 1183, pontificatus vero domni Lucii papae III anno secundo.